钦定古今图书集成/明伦汇编/人事典/第093卷 > 周
## 钦定古今图书集成/明伦汇编/人事典/第093卷 > 周

《周命》蜡氏“掌除骴瘗。死于道路者，并以孟春之月掩
骼埋胔。”

按《周礼秋官》蜡氏“下士四人，徒四十人，掌除骴。凡国
之大祭祀，令州里除不蠲禁刑者、任人及凶服者，以
及郊野。大师、大宾客亦如之。若有死于道路者，则令
埋而置楬焉，书其日月焉，县其衣服、任器于有地之
官，以待其人。掌凡国之骴禁。”

〈订义〉郑康成曰：“蜡，骨肉腐臭，蝇虫所蜡也。《月令》曰：‘掩骼埋骴，此官之职’。”刘执中曰：“枯骨曰骼，肉腐曰骴。人兽皆同。职掌揜而埋之，不令暴露于沟壑道路也。”郑康成曰：“蠲读如吉圭。惟饎之圭，洁也。刑者，黥劓之属，任人司圜所收，教罢民也。凶服，服衰绖也。此所禁除者，皆为不欲见人所秽恶也。”李嘉会曰：“大师、大宾，俱尚清”净，不令所可恶者乱其目也。郑康成曰：“禁谓孟春掩骼埋胔之属。”郑锷曰：“骴与胔同。”然其字乃与蜡祭之蜡字同。昭禹谓：蜡祭百物，昔之羽蠃鲜毛介之物毕致焉。蜡祭

所致者神，蜡氏所治者形，形神相聚而为生，相离而为死，二者实相待焉，故其字同。然蜡者索也，无乃索朽腐之骨肉而除之者乎？

按《礼记月令》：“孟春之月，掩骼埋胔。”

〈注〉骨枯曰骼。肉腐曰“胔。”〈正义〉胔，骨之尚有肉者也。骼言“掩”，“胔”言“埋”，互言耳。